 

**בבית הדין הצבאי לערעורים**

בפני:

**אל"ם מאיה גולדשמידט** **–** שופטת

בעניין:

**התובע הצבאי הראשי –** המבקש (ע"י ב"כ, סגן גל דבש)

**נ ג ד**

**ח/XXXXXXX רב"ט א' ע' –** המשיב (ע"י ב"כ, עו"ד רותם טובול)

בקשה להארכת מעצרו של המשיב. הבקשה התקבלה.

**ה ח ל ט ה**

1. מונחת בפניי בקשת התביעה הצבאית להארכת מעצרו של המשיב, רב"ט א' ע' ב-90 ימים החל מיום 25 באוגוסט 2025 או עד למתן גזר הדין בעניינו, לפי המוקדם מביניהם. הבקשה הוגשה בהתאם לסעיף 243ב לחוק השיפוט הצבאי, התשט"ו - 1955 וסעיף 62 לחוק סדר הדין הפלילי (סמכויות אכיפה - מעצרים), התשנ"ו - 1996. ההגנה הודיעה כי לא תתנגד לבקשה, והצדדים ביקשו כי הדיון ייערך שלא בנוכחותם.
2. המשיב נעצר ביום 14 ביולי 2024, וביום 19 באוגוסט 2024 הוגש נגדו כתב אישום. מעצרו הוארך על דעת הצדדים עד לתום ההליכים המשפטיים בעניינו וכן הוארך בעבר על ידי בית דין זה ב-90 ימים נוספים (ב"ש 27608-04-25 **התובע הצבאי הראשי נ' רב"ט ע'** (2025). ביום 25 במאי 2025 הורשע המשיב על פי הודאתו, במסגרת הסדר טיעון חלקי (לאחר שחזר בו מכפירתו באשמה), בכתב אישום מתוקן בעבירות של סחר בצוותא בסמים מסוכנים, לפי סעיפים 13 ו-19א לפקודת הסמים המסוכנים [נוסח חדש], התשל"ג - 1973, בצירוף סעיף 29 לחוק העונשין, התשל"ז - 1977, שימוש והחזקה בסם מסוכן לפי סעיפים 7(א) ו-7(ג) סיפא לפקודת הסמים המסוכנים ועבירות בנשק (סחר), לפי סעיף 144(ב2) לחוק העונשין. עניינה של ההרשעה בכך שהמשיב מכר לסוכן חשאי סמים מסוג MDMA וקטמין במשקל 37.4 גרם נטו בתמורה ל-8,600 ש"ח, החזיק בארבעה גרם של הסמים האמורים ואף השתמש בהם; וכן כי מכר לסוכן חשאי שני רימוני הלם תמורת 1,300 ש"ח.
3. נמסר כי לאחר הרשעתו של המשיב הוא הופנה לעריכת תסקיר לעונש, אולם לעניין זה נוצר קושי עקב העברתו ממתקן הכליאה הצבאי לבית סוהר "הדרים". הצדדים מצויים כעת במשא ומתן באשר לאפשרות להגיע להסכמות ביחס לעונשו של המשיב.
4. בנסיבות אלה, בשים לב לטיב העבירות שבהן הורשע המשיב, לקיומן של עילות מעצר מובהקות בנסיבות העניין ולעמדת הצדדים אני נעתרת לבקשת התביעה. מעצרו של המשיב יוארך למשך 90 ימים החל מיום 25 באוגוסט 2025, או עד למתן גזר הדין בעניינו, לפי המועד המוקדם מביניהם. תשומת ליבו של נשיא בית הדין במחוז שיפוט דרום מופנית לצורך לקדם את שמיעת הטיעונים לעונש בעניינו של המשיב.

ניתנה היום, כ"ז באב התשפ"ה, 21 באוגוסט 2025, בפומבי ובנוכחות המשיב.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**אל"ם מאיה גולדשמידט**

**שופטת בית הדין הצבאי**

**ל ע ר ע ו ר י ם**

**חתימת המגיה: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ העתק נאמן למקור**

**סמ"ר מיקה אשרוב**

**תאריך: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ קצינת בית הדין**